የተጀመረው የድጋፍ ተሳትፎ ተጠናክሮ እንዲቀጥል ተጠየቀ
አዲስ አበባ:- በኮሮና ቫይረስ ወረርሺኝ ምክንያት በርካታ ዜጎች ለችግር መዳረጋቸውን ተከትሎ ህብረተሰቡ እያደረገ ያለው ሰብአዊ ድጋፍ ተጠናክሮ እንዲቀጥል ተጠየቀ። 
ትናንት የመሰረት በጎ አድራጎት ደርጅት ለ150 ቤተሰብ የተለያዩ ድጋፎችን ባበረከተበት ወቅት የአዲስ አበባ ሴቶችና ህጻናት ጉዳይ ቢሮ ምክትል ሃላፊ ወይዘሮ ሜሮን አራጋው እንደተናገሩት በኮቪድ 19 ኮሮና ወረርሺኝ ምክንያት በርካታ ዜጎች የእለት ደራሽ ምግብ ድጋፍ ያስፈልጋቸዋል። ለዚህም በቢሮው በኩል እስካሁን መሰረት የበጎ አድራጎት ድርጅትን ጨምሮ በህጻናትና በሴቶች ላይ ከሚሰሩ ከሰላሳ መንግስታዊ ካልሆኑ ተቋማት ጋር በመሆን የምግብና የንጽህና
 መጠበቂያ ቁሳቁሶችን አቅርቧል። ነገር ግን ችግሩ በመንግስት ድጋፍ ብቻ የሚሸፈን ባለመሆኑ ህብረተሰቡ የጀመረውን ድጋፍ አጠናክሮ መቀጠል እንደሚጠበቅበት ጠቁመዋል። 
ልጆች ከትምህርት ቤት እንዲቀሩ ቢደረግም በየሰፈሩ ተሰባስበው እየተጫወቱ ለቫይረሱ ተጋላጭ በሚያደርግ ሁኔታ ውስጥ መሆናቸውን የገለጹት ወይዘሮ ሜሮን ዜጎች በመንግስትና በጤና ሚኒስቴር የሚሰጡ መመሪያዎችን መተግበር እንደሚገባቸው አሳስበዋል። በተጨማሪም በሴቶች ላይ የሚደርሰው የቤት ውስጥ ጥቃት በመጨመሩ ፍርድ ቤቶች የቤት ውስጥ ጥቃትን ለማስተናገድ ክፍት እስከ መሆን ደርሰዋል ያሉት ሃላፊዋ ማህበረሰቡም ይህንን በመፈተሽ ሴቶችን ከጥቃት ለመታደግ እንዲንቀሳቀስ ጥሪ አቅርበዋል። 
የመሰረት በጎ አድራጎት ድርጅት መስራችና ዋና
 ዳይሬክተር ወይዘሮ መሰረት አዛገ በበኩላቸው ድጋፉ ከተለያዩ ድርጅቶችና ግለሰቦች የተሰባሰበ እንደሆነ በመግለጽ አሁን ከሚደገፉት 150 ቤተሰቦች በተጨማሪ ሌሎች 800 ቤተሰቦችን ለመደገፍ እየሰሩ መሆናቸውን ተናግረዋል። ከዚህ ቀደምም ለ196 ቤተሰቦች የምግብና ንጽህና መጠበቂያ ድጋፍ ማድረጋቸውንም በማስታወስ «እያለኝ አልራብም» በሚል መሪ ቃል የተጀመረው ለወገን የመድረስ ተግባር ተጠናክሮ የሚቀጥል መሆኑንም ተናግረዋል ። 
መሰረት የበጎ አድራጎት ድርጅት በአሁኑ ወቅት በአዲስ አበባ ወላጅ ያጡና ለችግር የተጋለጡ 1079 ህጻናትንና ለችግር የተጋለጡ 711 ሴቶችን እየደገፈና በንጹህ የመጠጥ ውሃ አቅርቦት ረገድም አምስት ሺ አባወራዎችን ተጠቃሚ የሚያደርግ ስራዎችን እየሰራ መሆኑም በፕሮግራሙ ተጠቁሟል ።አዲስ ዘመን ሚያዝያ 30/2012ራስወርቅ ሙሉጌታ